b"\n_START_ARTICLE_\nRub\xc3\xa9n Baraja Vegas\n_START_SECTION_\nBiografia\n_START_PARAGRAPH_\nBaraja va debutar el 1993 amb el Real Valladolid alternant durant dues temporades les actuacions en el primer i segon equip. S'incorpora definitivament a la primera plantilla el 1995, jugant 27 partits i marcant un gol per als blanquiviolats. L'Atl\xc3\xa8tic de Madrid el fitxa aquesta temporada per al seu equip filial, on juga tres temporades. L'\xc3\xbaltima d'elles comen\xc3\xa7a a jugar tamb\xc3\xa9 amb el primer equip, destacant per la seva gran resist\xc3\xa8ncia, joc aeri i tir lluny\xc3\xa0._NEWLINE_Juga amb l'Atl\xc3\xa9tico en el primer equip tota la temporada 1999-2000. Aquesta temporada l'Atl\xc3\xa9tico \xc3\xa9s intervingut judicialment i la gestora a c\xc3\xa0rrec del club renova el seu contracte, per\xc3\xb2 la seva cl\xc3\xa0usula de rescissi\xc3\xb3 \xc3\xa9s molt baixa i a final de temporada, despr\xc3\xa9s del descens de l'equip, \xc3\xa9s fitxat pel Val\xc3\xa8ncia CF, convertint-se en el jugador m\xc3\xa9s car de la hist\xc3\xb2ria del club per aquelles dates._NEWLINE_Amb el club valenci\xc3\xa0 acaba per despuntar com a futbolista i debuta amb la selecci\xc3\xb3 espanyola. La primera temporada juga la final de la Copa d'Europa. En la segona, la 2001-2002, Baraja lidera l'equip que va guanyar la lliga despr\xc3\xa9s de 31 anys sense fer-ho. Tot i no disputar massa partits la primera part de la temporada a causa de les lesions, des de la seua reaparici\xc3\xb3 en el partit a Montju\xc3\xafc, el Val\xc3\xa8ncia va rendir a gran nivell, formant un t\xc3\xa0ndem al mig del camp amb David Albelda. Tamb\xc3\xa9 seus van ser els dos gols de la jornada 36, que donaven una vict\xc3\xb2ria als blanc-i-negres que deixaven el t\xc3\xadtol de lliga en safata._NEWLINE_Baraja ha estat titular amb el Val\xc3\xa8ncia CF amb tots els entrenadors que han passat pel club, retirant-se del futbol el 16 de maig de 2010, a un partit de lliga contra el CD Tenerife. Despr\xc3\xa9s d'aquell partit, on l'afici\xc3\xb3 del Val\xc3\xa8ncia va omplir el camp per a donar-li un c\xc3\xa0lid acomiadament, Baraja va decidir retirar-se, en vore's incapa\xc3\xa7 de jugar amb cap altre equip.\n_START_SECTION_\nSelecci\xc3\xb3 espanyola\n_START_PARAGRAPH_\nVa debutar amb la selecci\xc3\xb3 espanyola el 7 d'octubre de 2000 en un partit que Espanya va guanyar 2 \xe2\x80\x93 0 a Israel. Va participar en la Copa del M\xc3\xb3n de Corea i Jap\xc3\xb3 20002 i a l'Eurocopa de Portugal 2004."